Biplan

**„Biplan“** – lengvojo roko grupė iš Vilniaus, Lietuvos. Susikūrusi 1995 m. Pradinėje kolektyvo sudėtyje buvo 4 muzikantai: Maksas Melmanas (vokalas, gitara, akustinė gitara), Olegas Aleksejevas (gitara, vokalas), Artiomas Myškinas (bosinė gitara) ir Viačeslavas Aleksejevas (mušamieji).

2001 m. vietoje V. Aleksejevo prie mušamųjų sėdo Aleksandras Kazakevičius, kuris grupėje grojo iki 2018 m. 2005 m. A. Myškiną pakeitė Seržas Grėjus (bosinė gitara, klavišiniai, vokalas). Nuo 2018 m. su grupe kartu groja būgnininkas Darius Rudis, o nuo 2019 m. – klavišininkas Andrius Savčenko.

„Biplan“ yra viena ilgiausiai be pertraukos gyvuojančių Lietuvos muzikos grupių. Pagal hitų skaičių radijo stotyse grupė patenka tarp visų laikų populiariausių Lietuvos atlikėjų.

## Biografija

### Pradžia: „Banzai“
Po mėginimų muzikuoti grupės tramplinu į sėkmę tapo pasirodymai 1996 metais Blogiausių grupių festivalyje ir „Roko marše“. 1997 m. grupė išleido savo debiutinį albumą „Banzai“.

### Aktyvi muzikinė veikla: „Braškės“
Antrasis muzikantų albumas „Braškės“ buvo išleistas 1998 m. ir pažėrė tokius hitus, kaip „Labas rytas“, „Ketvirtadienis“, „Nupiešiu“, „Londone“, „Tiktai ten“. Albumas buvo pripažintas geriausiu metų albumu „Bravo“ muzikiniuose apdovanojimuose, o „Biplan“ tapo geriausia roko grupe bei geriausia metų grupe „Radiocentro“ rinkimuose. 2018 m. grupė šį albumą perleido vinilo plokštele ir skaitmeniniu formatu (įrašo remasterį atliko Artūras Pugačiauskas) ir surengė specialų koncertų turą, skirtą paminėti „Braškių“ dvidešimtmetį.

### Populiarumas už Lietuvos ribų
1999 m. žymėjo grupės karjeros pradžią NVS šalyse. Rusiškai įrašyta daina „S dobrym utrom“ tapo milžinišku hitu NVS teritorijoje, su „biplanais“ scena dalinosi ryškiausi šio regiono atlikėjai, grupė pasirodė grandioziniame festivalyje Ukrainoje „RocKiev“, buvo išleistas rusiškai rinkai skirtas albumas „Blondinkam“.

Po 2000 m. išleisto albumo „Jazz‘e tik merginos“ (2001 m. pasirodė rusiškas šio albumo atitikmuo „V jazz’e tolko devuški“), padovanojęs hitus „Kino filmai“ (rus. „Kinosny“) ir „Čiao bambino“. Tais pačiais metais „Biplan“ grojo viename didžiausių Rusijos festivalių „Maksidrom“ ir Kosovo bei Albanijos muzikos festivaliuose.

### „Chuligans“ ir „Nuodai“
2003 m. „Biplan“ kartu su Svaru iš „G&G Sindikato“ įrašė dainą „1005b“, kuri buvo įtraukta į Rimo Bružo dokumentinį kino filmą „IX fortas. Pabėgimas iš pragaro”.

2005 m. „Biplan“ išleido ketvirtą studijinį grupės albumą „Chuligans“, kartu su hitais „Šok ir nesustok“, „Seksodromai“ (skirtą kovai prieš AIDS) ir „Taxi“. 2007 m. grupė aktyviai koncertavo Anglijoje, Prancūzijoje, Vokietijoje.

Po šio albumo sekė 2008 m. duetu su Karina įrašytas hitas „Aš be tavęs ne aš“. 2009 m. pasirodė kiek pakitusio skambesio brandus albumas „Nuodai P.S. Lyg paskutinį kartą“, padovanojęs hitus „Jūros gilumos akių mergaitė“, „Nuodai“, „Ar lauksi?“ ir jau minėtą „Aš be tavęs ne aš“. Tais pačiais metais „Biplan“ „Radiocentro“ rinkimuose gavo „Geriausios roko grupės“ apdovanojimą ir AGATA duomenimis „Biplan“ tais metais tapo grojamiausia metų grupe Lietuvoje.

### „Meilė“ ir „Plius/Minus“
2012 m. vasarą grupė išleido EP „Meilė“, į kurią sudėjo per laikotarpį nuo ankstesnio albumo įrašytus radijo singlus „Ji sako“, „Fizika“, „Plius/Minus (Viskas bus gerai)“ ir naują dainą „Meilė“ bei kelis remiksus. Taip pat šį albumą ir ankstesnius albumus „Chuligans“ bei „Nuodai“ išleido skaitmeninėse interneto parduotuvėse visame pasaulyje, su koncertais aplankė JAV ir Airiją.

2012 m. rudenį grupė išleido rusišką sugrįžimo albumą „Plius/Minus“, įrašytą lietuviškų albumų „Nuodai“ ir „Meilė“ pagrindu, ir surengė koncertus Kijeve, Maskvoje, Sankt Peterburge, o po kelių mėnesių Minske, Daugpilyje bei Jaltoje.

2013 m. pradžioje „Biplan“ vėl tapo viena grojamiausių grupių Lietuvoje pagal AGATA. Vasario mėnesį visiškai nauja grupės daina „Amore“ buvo įtraukta į kino filmo „Valentinas vienas“ (rež. Donatas Ulvydas) garso takelį ir tapo Nr.1 daugelyje Lietuvos radijo stočių. Šio kūrinio vaizdo klipas surinko per milijoną „YouTube“ peržiūrų ir tapo žiūrimiausiu grupės vaizdo klipu internete (peržiūrų skaičius viršija 1,6 milijono).
 
Pavasarį „Biplan“ surengė akustinį „Amore“ koncertų turą Lietuvoje ir Norvegijoje su baigiamuoju koncertu Šv. Kotrynos bažnyčioje, Vilniuje, birželį išvyko į gastroles Ukrainoje, liepą koncertavo didžiausiame Baltarusijos muzikos festivalyje „Most“ ir didžiausiame Rusijos muzikos festivalyje „Našestvije“.

2013 m. vasarą grupė savo hitą „Amore“ taip pat įrašė ukrainiečių kalba (kiek vėliau rusiškai, o 2014 m. vasario mėnesį pristatė ir baltarusišką šios dainos versiją), Lietuvoje pristatė naujausias savo dainas „O mes prie jūros“ bei „Sapnų gaudyklė (Hey Ya Ho)“.

Gruodžio 12 d. „Biplan“ muzikantai, reikšdami palaikymą Ukrainai, surengė pasirodymą Kijeve, tapdami viena pirmųjų užsienio grupių pasirodžiusia Maidano scenoje. Šį pasirodymą vėliau jie pavadino vienu svarbiausių per visą savo karjerą. Pasirodymą stebėjo apie 70 000 žiūrovų.

2014 m. pradžioje grupė M.A.M.A. apdovanojimuose 2014 buvo išrinkta metų pop grupe ir atliko dainą „Sapnų gaudyklė (Hey Ya Ho)“. Vasario mėnesį į kino filmo „Valentinas už 2rų“ (rež. Evaldas Kubilius) garso takelį pateko daina „O mes prie jūros“. Gegužę grupė buvo Gatvės muzikos dienos ambasadore Kijeve, Ukrainoje.

### „Visi keliai veda prie jūros“
2014 m. birželį „Biplan“ radijo stotims pristatė dainą „Kapitonai“. Ši daina tapo pačiu populiariausiu per visą istoriją „Biplan“ kūriniu Klaipėdoje, radijo stotyje „Laluna“, kurios tope net šešias savaites išbuvo Nr. 1.

Spalio 23 d. grupė savo „Facebook“ paskyroje pranešė apie naujo radijo singlo „Iš taško A“ išleidimą, o tuo pačiu apie pirmojo per penkerius metus (ir šeštojo diskografijoje) studijinio albumo „Visi keliai veda prie jūros“ pasirodymą lapkričio mėnesį. Pranešta, kad šiame albume kartu su „Iš taško A“ skambės ir ankstesni grupės hitai „Amore“, „O mes prie jūros“, „Sapnų gaudyklė (Hey Ya Ho)“ ir „Kapitonai“.

Albumas „Visi keliai veda prie jūros“ išleistas lapkričio 19 dieną ir per vieną dieną tapo populiariausiu šios grupės albumu interneto parduotuvėje „iTunes“. Albumo pristatymo koncertą „Biplan“ surengė Vilniaus „Lofte“, Klaipėdoje ir Panevėžyje. Metų pabaigoje paskelbta, kad „Biplan“ pretenduoja laimėti trijose M.A.M.A. nominacijose – metų albumo, metų grupės ir metų popgrupės.

Pristatydama išleistą albumą grupė dainą „Iš taško A“ atliko „Lietuvos talentų“ superfinale, laidoje „Supermiestas“, Lietuvos sportininkų apdovanojimuose ir muzikos apdovanojimuose M.A.M.A. Šią dainą galima išgirsti skambant ir kino filme „Šventa karvė“ (rež. Donatas Ulvydas).

Grupė išleido radijo singlą ir vaizdo klipą „Už laisvę!“ (rež. Rimas Bružas).

2015 m. vasario 16 d. ordino „Už nuopelnus Lietuvai“ medaliu apdovanotas Maksimas Melmanas, kaip įvardinta apdovanojimą įteikusios Lietuvos prezidentės Dalios Grybauskaitės dekrete – „Lietuvos roko grupės „Biplan“ lyderis, vokalistas, gitaristas, muzikos ir tekstų autorius, aktyvus akcijos Ukrainai palaikyti Lietuvoje ir Ukrainoje dalyvis“.

2015 m. spalio 1 d. 245 vienetų tiražu buvo išleista albumo „Visi keliai veda prie jūros“ vinilo plokštelė (pirmoji „Biplan“ diskografijoje).

### „Biplan 20!“
2015 m. pavasarį grupė išleido paskutinį albumo „Visi keliai veda prie jūros“ radijo singlą „Mis Viena Naktis“. Rugpjūčio mėnesį „Biplan“ koncertavo iš Rusijos į Latvijos sostinę Rygą emigravusiame festivalyje „Kubana“, kuriame praėjusiais metais negalėjo pasirodyti dėl savo paramos Ukrainai ir koncerto Maidane. Spalio 1 d. pasidalino nauju singlu „Kino filmai 2015“, įrašytu kartu su aktore Agne Ditkovskyte. Šis duetas tapo vienu didžiausių hitų „Biplan“ karjeroje. Daina buvo įrašyta lietuvių ir rusų kalbomis. Tą pačią dieną prekyboje pasirodė ir albumo „Visi keliai veda prie jūros“ vinilo plokštelė (prekybai skirta 200 vnt.).

Rudens pradžioje paskelbė apie savo dvidešimtmečio turą „Biplan 20!“ lapkričio ir gruodžio mėnesiais grupė surengė koncertus Vilniuje, Kaune, Klaipėdoje, Šiauliuose, Panevėžyje, kuriuose kaip svečiai prie jų prisijungė Ieva Narkutė, Igoris Kofas („Lemon Joy“), Algirdas Kaušpėdas („Antis“), Saulius Urbonavičius-Samas („Bix“), Dominykas Vaitiekūnas („Liūdni slibinai“) ir Klaipėdos miesto meras Vytautas Grubliauskas. Šio koncerto įrašą gruodžio 26 d. pirmą kartą parodė LRT televizija.

2016 m. kovo 11 d. „Biplan“ savo dvidešimtmečio turo pagrindu surengė rekordinį žiūrovų skaičiumi koncertą Klaipėdos „Švyturio“ arenoje. Koncertą, kurio svečiai buvo Ieva Narkutė ir Algirdas Kaušpėdas, stebėjo apie 7 000 žiūrovų. Gegužės 6 d. parduotuves pasiekė „Biplan“ dvidešimtmečio turo koncertinis albumas „Biplan 20!“, išleistas CD+DVD (pirmasis DVD grupės diskografijoje) ir skaitmeniniu formatais. Reklamuodama šį albumą grupė radijo singlu išleido duetą su Ieva Narkute „Nuodai“. Lapkričio mėnesį pasirodė naujas singlas „Kalėdų eglutė“ – tai legendinė grupės „Kardiofonas“ daina, pirmą kartą prikelta naujam gyvenimui „koverio“ pavidalu.

2018 m. „Biplan“ perleido albumą „Braškės“ vinilo plokštelės ir skaitmeniniu formatais, pristatė naujus singlus „Meilė nesibaigia“ ir „Tavęs visi pasiilgo“ bei paskelbė išleisiantys naują albumą. Vasarą grupė išsiskyrė su ilgamečiu būgnininku Aleksandru Kazakevičiumi ir tapo trio.

### „Nuo nulio iki mėnulio“ ir „Džiaze tik merginos“
2019 m. vasario mėnesį skaitmeniniu ir CD formatu „Biplan“ išleido septintą studijinį albumą – „Nuo nulio iki mėnulio“. Į albumą pateko 10 naujų dainų, tarp jų 2018 metais išleisti singlai – „Tavęs visi pasiilgo“ ir kartu su Jurga įrašytas duetas „Tiesiai į taikinį“. Su nauja programa „Biplan“ gerbėjus supažindino albumo pristatymo koncertuose Kaune, Druskininkuose, Palangoje, Vilniuje ir Alytuje.

Lapkričio mėnesį naujausią albumą „Biplan“ išleido ir vinilo plokštelės formatu. Šis įrašas išleistas kaip paveikslinė plokštelė (picture disk) – vienoje vinilo pusėje vaizduojamas mėnulis, kitoje Žemė. Į albumo LP pateko ir dvi anksčiau neišleistos dainos. Vietoj studijinės dainos „Vakar“ versijos – albume koncertinė versija, įrašyta „Biplan“ albumo pristatymo koncerte Vilniuje balandžio 27 dieną. Taip pat papildomai vinilo plokštelėje pridėta nauja titulinio albumo kūrinio versija „Nuo nulio iki mėnulio (Happy version)“, kurią aranžavo grupės „Happyendless“ nariai Andrius Kauklys ir Marius Narbutis.

Metų pabaigoje „Biplan“ taip pat pristatė planus kitiems metams. Grupės dvidešimtpenkmečiui muzikantai nusprendė paruošti naują džiazo įkvėptą retrospektyvinę programą „Džiaze tik merginos“ kartu su vokaliste Karina Krysko. Koncertų turą, kuriame su džiazo elementais skamba įvairios dainos iš skirtingų „Biplan“ karjeros etapų, grupė nutarė surengti 2020 m. pavasarį. Pavadinimą šiam projektui įkvėpė prieš 20 metų – 2000 m. išleistas grupės albumas „Jazz‘e tik merginos“.

2020 m. sausį „Biplan“ ir Karina Krysko nauju džiazo stilistikos vaizdo klipu pristatė pirmąjį kūrinį iš ruošiamos programos – „Iš taško A – 2020“. Muzikantai kartu su Karina šį kūrinį taip pat atliko sausio 31 dieną Kaune surengtoje M.A.M.A. 2019 muzikos apdovanojimų ceremonijoje.

Kovo mėnesį dėl COVID-19 pandemijos paskelbus karantiną Lietuvoje, kovą ir balandį planuoti „Džiaze tik merginos“ turo koncertai buvo nukelti į rudenį. Gegužės mėnesį „Biplan“ surengė solinį vieną pirmųjų „drive-in“ tipo koncertų žiūrovams automobiliuose Paluknio aerodrome ir išleido pirmąjį pasaulyje „drive-in“ singlą – koncertinę pasirodyme skambėjusio 2014 metų grupės hito „Kapitonai“ versiją – „Kapitonai (Drive-In Live 2020)“.

Rugpjūčio 25 dieną koncerte Vilniuje „Biplan“ surengė grupės gimtadienio koncertą ir iš anksto paminėjo grupės dvidešimtpenkmetį (oficiali grupės gimtadienio ir pirmojo „Biplan“ koncerto data 1995 metų spalio 1 diena). Reaguodami į artėjančius 2020 m. Baltarusijos prezidento rinkimus grupės nariai koncerte išreiškė palaikymą Baltarusijos žmonės ir taikiems rinkimams šioje šalyje ir sugrojo baltarusišką vienos žymiausių grupės dainų „Amore“ versiją. Kūrinys išleistas skaitmeniniu singlu „Amore (па-беларуску)“.
2020 metų rudenį įvykus perkeltiems „Džiaze tik merginos“ turo koncertams, „Biplan“ kartu su Karina Krysko pristatė „Džiaze tik merginos“ programą koncertuose Kaune ir Vilniuje. Spalio 2 dieną Kaune įvykusiame koncerte grupė paminėjo oficialų grupės gimtadienį, o spalio 11 dieną Vilniuje įvykęs koncertas sutapo su asmenine grupės vokalisto Makso Melmano sukaktimi. Turo „Džiaze tik merginos“ pagrindu 2021 metais išleistas koncertinis „Džiaze tik merginos (live)“ albumas.

2022 metais grupė išleido Ukrainai pristatė mažąjį albumą (EP) „Все буде Україна!“ (liet „Viskas bus Ukraina“), į kurį įtrauktos ukrainiečių kalba įrašytos „Biplan“ dainos. Albume išleistos 4 grupės kūrinių ukrainietiškos versijos - „Amore“, „Дитинство“ (dainos „Vaikystė“ ukrainietiška versija), „Hey Ya Ho“ ir „Ми вічно юні“ (dainos „O mes prie jūros“ ukrainietiška versija).

2023 metų birželio mėn. „Biplan“ išleido naują kūrinį „Viskas kaip patinka tau“ ir šiai dainai skirtą vaizdo klipo. Teigiama, kad tai pirmasis  dirbtinio intelekto pagalba sukurtas muzikinis klipas Lietuvoje. 2023 metų birželio 19 dieną „Biplan“ apšildė garsią Vokietijos roko grupę „Scorpions“ jos turo „Rock Believer World Tour“ pasirodymo Kauno „Žalgirio“ arenoje metu. 

2024 metų vasario mėn., minėdama 10 metų sukaktį, grupė vinilu perleido vieną populiariausių savo albumų „Visi keliai veda prie jūros“. Albumas išleistas nauju pavadinimu „Visi keliai 10 metų veda prie jūros“ ir albumas pirmą kartą taip pat įtrauktas papildoma daina - 2015 metais kartu su Agne Ditkovskyte įrašytą kūrinys „Kino filmai (2015)“. 2024 m. gegužę grupė pristatė naują kūrinį „Kada kada“, įrašytą kartu su atlikėju Germanu Daškevičiumi-Gamka.

## Diskografija

### Albumai
* Banzai, 1997 m. (MC)
* Braškės, 1998 m. (MC / CD)
* Blondinkam, 1999 m. (MC / CD; rusų kalba)
* Jazz’e tik merginos, 2000 m. (MC / CD)
* V jazz’e tolko devuški, 2001 m. (MC / CD; rusų kalba)
* Chuligans, 2005 m. (MC / CD / skaitmeninis)
* Nuodai. P. S. Lyg paskutinį kartą, 2009 m. (CD / skaitmeninis)
* EP Meilė, 2012 m. (CD; 2013 m. išleistas skaitmeninis EP „Meilė (Amore Deluxe Edition)“)
* Plius/Minus, 2012 m. (CD / skaitmeninis; rusų kalba)
* Visi keliai veda prie jūros, 2014 m. (CD / LP / skaitmeninis)
* Biplan 20!, 2016 m. (CD+DVD / skaitmeninis)
* Braškės, 2018 m. (remasteris; LP / skaitmeninis)
* Nuo nulio iki mėnulio, 2019 m. (CD / LP/ skaitmeninis)
* Džiaze tik merginos (live), 2021 m. (CD / LP / skaitmeninis)
* Все буде Україна!, 2022 (EP / skaitmeninis)

### Singlai
* Blondinėms, 1998 m. (MC/CD)
* Šypsenos, 1999 m. (MC/CD)
* Ji sako, 2009 m. (CD)
* Lyg paskutinį kartą, 2009 m. (CD)
* Fizika, 2010 m. (CD)
* 1000 kelių, 2011 m. (CD)
* Plius/Minus (viskas bus gerai), 2011 m. (CD)
* Amore, 2013 m. (CD / skaitmeninis)
* Kino filmai 2015 (su Agne Ditkovskyte), 2015 m. (skaitmeninis)
* Kalėdų eglutė, 2016 m. (skaitmeninis)
* Meilė nesibaigia, 2018 m. (skaitmeninis)
* Tavęs visi pasiilgo, 2018 m. (skaitmeninis)
* Į taikinį (su Jurga, 2018 (skaitmeninis)
* Iš taško A – 2020 (su Karina Krysko, 2020, skaitmeninis)
* Šypsenos – 2020 (su Gabriele Martirosian, 2020, skaitmeninis)
* Kapitonai (Drive-In Live, 2020, skaitmeninis)
* Amore (па-беларуску, 2020, skaitmeninis)
* Ketvirtadienis (Jazz Version), 2020 (skaitmeninis)
* Vasara nesibaigs, 2021 (skaitmeninis)
* Kalėdos, 2021 (skaitmeninis)
* Mėlynos akys, 2022 (skaitmeninis)
* Sveikas sugrįžęs namo, 2022 (skaitmeninis)
* Kalėdų eglutė (su Jurga Šeduikytė, 2022, skaitmeninis)
* Viskas kaip patinka tau, 2023 (skaitmeninis)
* Be penkių vidurnaktį, 2023 (skaitmeninis)
* Kada kada (2024, su Germanu Daškevičiumi-Gamka, skaitmeninis)

### Vaizdo klipai
* Someday – 1997 (rež. Remigijus Ruokis)
* Labas rytas – 1998 (LT), 1999 (RU) (rež. Donatas Ulvydas)
* Šypsenos – 1999 (LT, RU) (rež. Marius Kavaliauskas)
* Čiao Bambino – 2000 (LT, RU)
* Sexodromai – 2002 (rež. nežinomas)
* 1005 B – 2004 (LT), 2005 (RU) (rež. Rimas Bružas)
* Šok ir nesustok – 2006 (rež. Rimas Bružas)
* Aš be tavęs ne aš – 2008 (rež. Rimas Bružas)
* 1000 kelių – 2011
* Meilė – 2012 (rež. „Biplan“)
* Meilė (ArtG remix) – 2012 (rež. „Biplan“)
* Plius/Minus (Viskas bus gerai) – 2012 (LT, RU) (rež. Matvei Saburov)
* Poslednij den na lune – 2013 (RU) (rež. Solveiga Zubrickienė)
* Amore – 2013 (rež. Vaiginta Perkauskaitė)
* O mes prie jūros – 2013 (rež. Saulius Baradinskas)
* Amore – 2013 (RU, UA) (rež. Saulius Baradinskas)
* Kapitonai (video su žodžiais) – 2014
* Iš taško A – 2014 (rež. Pijus Vėberis ir Rokas Šydeikis)
* Už laisvę! – 2015 (rež. Rimas Bružas)
* Kino filmai 2015 (su Agne Ditkovskyte) – 2015 (rež. Ričardas Matačius)
* Meilė nesibaigia – 2018 (rež. Danielius Buckus)
* Tavęs visi pasiilgo (video su žodžiais) – 2018 (rež. Emilė Maigytė)
* Į taikinį (su Jurga) (video su žodžiais) – 2018
* Nuo nulio iki mėnulio – 2019 (rež. Irena Kunevičiūtė)
* Nuo nulio iki mėnulio (Happy versija) (video su žodžiais) – 2019 (rež. Danielius Buckus)
* Iš taško A – 2020 (jazz version, su Karina Krysko) – 2020
* Šypsenos 2020 (su Gabriele Martirosian) – 2020 (rež. Simonas Aškelavičius)
* Kapitonai (Drive-In Live) – 2020
* Amore (па-беларуску) – 2020
* Vasara nesibaigs - 2021
* Kalėdos - 2021
* Mėlynos akys - 2022
* Sveikas sugrįžęs namo - 2022
* Viskas kaip patinka tau - 2023
* Be penkių vidurnaktį - 2023
* Kada kada (su Germanu Daškevičiumi-Gamka, 2024)

### Hitai radijo stotyje M-1
Pagal hitų skaičių radijo stoties M-1 populiariausių dainų sąrašuose „Biplan“ yra tarp penkių visų laikų sėkmingiausių Lietuvos atlikėjų.

(Pavadinimas, metai, aukščiausia vieta)
* Londone – 1997, #7 (metiniame tope – #65)
* Nupiešiu – 1998, #7 (metiniame tope – #59)
* Labas rytas – 1998, #1 (metiniame tope – #15)
* Ketvirtadienis (boom reggie mix) – 1998, #12
* Telefonas – 1999, #16
* Čiao Bambino – 2000, #30
* Kino filmai – 2000, #8
* Anzelmutė – 2002, #6 (metiniame tope – #29)
* Taxi – 2005, #27 (metiniame tope – #62)
* Golden Boj – 2006, #31
* Nuodai – 2008, #20 (metiniame tope – #73)
* Jūros gilumos akių mergaitė – 2008, #7 (metiniame tope – #35)
* Ar lauksi manęs? – 2008, #18
* Ji sako – 2009, #16 (metiniame tope – #64)
* Fizika – 2010, #7
* Plius/Minus (Viskas bus gerai) – 2011, #11
* Meilė – 2012, #26
* Amore – 2013, #5 (metiniame tope – #28)
* O mes prie jūros – 2013, #7 (metiniame tope – #42)
* Sapnų gaudyklė (Hey Ya Ho) – 2013, #7 (metiniame tope – #64)
* Kapitonai – 2014, #10 (metiniame tope – #39)
* Iš taško A – 2014, #14** **(metiniame tope – #99)
* Kino filmai 2015 (su Agne Ditkovskyte) – 2015, #7 (metiniame tope – #45 (2015) ir #62 (2016))

Ilgiausiai šiame tope išbuvusios „Biplan“ dainos: „Kino filmai 2015“ (21 savaitę), „Labas rytas“ ir „Amore“ (po 20 savaičių), „Kapitonai“ (19 savaičių).

## Apdovanojimai
* 1998 m. Radiocentro apdovanojimai – geriausia roko grupė
* 1998 m. Radiocentro apdovanojimai – geriausia metų grupė
* 1998 m. Bravo muzikiniai apdovanojimai – geriausias metų albumas („Braškės“)
* 1998 m. Vasaros maratono apdovanojimai – geriausia pop grupė
* 2002 m. Radiocentro apdovanojimai – geriausia roko grupė
* 2002 m. Gretutinių teisių asociacijos AGATA apdovanojimas – grojamiausia metų daina („Anzelmutė“)
* 2004 m. Tango TV „Metų vaizdas“. Geriausias video klipas („1005B“)
* 2009 m. Radiocentro apdovanojimai – geriausia roko grupė
* 2009 m. Gretutinių teisių asociacijos AGATA apdovanojimas – grojamiausia metų grupė
* 2013 m. Gretutinių teisių asociacijos AGATA („mažasis“ M.A.M.A.) apdovanojimas – grojamiausios 2013 metų dainos atlikėjas („Amore“)
* 2014 m. M.A.M.A. – metų popgrupė
* 2015 m. ordino „Už nuopelnus Lietuvai“ medalis (Maksas Melmanas)

## Šaltiniai

## Nuorodos
* Oficialus grupės tinklalapis
* Muzikos agentūros M.P.3 tinklalapis